এক ভয়ঙ্কর স্বপ্নে প্রায়শই ঘুম ভেঙে যায় ধনেশ্বরের। সেই স্বপ্নে সে দেখতে পায় এক প্রায়ান্ধকার মন্দিরের কক্ষে সে বসে আছে। মন্দিরকক্ষের সব দরজা বন্ধ। মন্দিরের ভিতরে কোনো বিগ্রহ নেই। কিন্তু একটি বেদী আছে। সেই বেদীটির সামনে ছোট্ট একটি ঘিয়ের প্রদীপ জ্বলছে। তার সামান্য আলোয় দেখা যায় ওই বেদীর উপর শয়ান এক কুমারীর দেহ। নিস্পন্দ। এবং সারা গায়ে সূচবিদ্ধ। ধনেশ্বর সন্তর্পণে এগিয়ে যায় সেদিকে। সূচবিদ্ধ দেহটি হঠাৎ উঠে বসে এবং সোজা এগিয়ে আসে ধনেশ্বরের দিকে। এবং বলতে থাকে—'নিতে এসেছো? আমায় নিতে এসেছো? আমি কিন্তু কোথাও যাব না। কোত্থাও না। কোত্থাও না।' প্রবল আতঙ্কিত হয়ে ধনেশ্বর পিছিয়ে আসে এবং বুঝতে পারে এ তারই কন্যা কাজলরেখা! আর তখনই ঘুম ভেঙে যায় ধনেশ্বরের।